google/wiki40b huggingface dataset:
.edu

Historie

.edu ble opprettet i januar 1985 som et av de første toppnivådomenene. Domenet var opprinnelig beregnet på utdanningsinstitusjoner fra hele verden. Det var imidlertid, med få unntak, bare de i USA som registrerte slike domener, mens utdanningsinstitusjoner i andre land vanligvis benyttet domenenavn under sitt eget nasjonale toppnivådomene. I enkelte land brukes et andrenivå-domene for å indikere en utdanningsinstitusjon (for eksempel .edu.mx i Mexico, .edu.au i Australia, .ac.uk og .sch.uk i Storbritannia), mens andre steder registreres utdanningsinstitusjoner direkte på andre nivå under det nasjonale toppnivådomenet (for eksempel i Canada, Tyskland, Norge og Frankrike). I Tyskland har domenenavnet ofte et prefiks som angir typen av institusjon, uni for Universität, fh for Fachhochschule, for eksempel www.uni-erfurt.de og www.fh-erfurt.de, eller hvis det er flere institusjoner av samme type, forkortelsen for institusjonens eget navn (for eksempel www.fu-berlin.de, www.tu-berlin.de og www.hu-berlin.de for de tre universitetene i Berlin.
Eksempler på .edu-domener utenfor USA er det norske ntnu.edu, franske polytechnique.edu, det belgiske solvay.edu, det svenske korteboskolan.edu, Kosovos uni-pr.edu, det indiske nist.edu og det thailandske au.edu. Mange institusjoner som har primære nettsteder på lokale andrenivå-domener kjører speilede nettsteder på .edu-domenet, så som oxford.edu som speiler ox.ac.uk, eller monash.edu speiler monash.edu.au.

Registrering

Educause er den autoriserte registreringsenheten for .edu, og er også dets eksklusive registrar, ettersom .edu er et lukket system. Den ansøkende institusjonen må søke direkte til Educause og må fremvise akkrediteringsbevis, og vil først da bli gitt et domenenavn. Selv om Educause er en non-profit enhet, så forlanger det likevel en årlig avgift for hvert domenenavn, som går til å dekke kostnadene ved å vedlikeholde infrastrukturen for .edu. Educause, som eneste registrar, løser konflikter om domenenavn og alle andre policyspørsmål for .edu. Endelig autoritet for .edu ligger hos USAs handelsdepartement. For så vidt gjelder den rent tekniske administrasjonen, så driver og vedlikeholder Educause direkte de tekniske komponentene for registrar og registreringsdelene selv, men har outsourcet driften av registreringsenhetens navneservere for domenet, for tiden til VeriSign.
Martin Nygaard

Oppvekst og utdanning

Han er oppvokst på Skarpsno og gikk på Majorstua skole.
Martin Nygaard ble som tolvåring, norgesmester i kunstløp i 1973. Det ble arrangert på Lillestrøm.
I 1986 tok han examen philosophicum.

Tekstforfatter

Han  jobbet som tekstforfatter i reklamebyrået Bates 1982–84, Strand&Lund, også Form&Fakta og vant diplom i Form '83 for en opplysningsfilm. Han har skrev sangtekster for Espen Beranek Holm ("Balls'n Calls" og tekster til albumet "Sound of danger") og produsert Rock Videoer for The Cut. Martin Nygaard skrev manuset til NRK-dramaet Fellesrommet (1985) sammen med Axel Hellstenius.

Klarsynthet

Martin Nygaard har deltatt som klarsynt i TVNorges reality-serie Jakten på den 6. sans som ble sendt i 2008, der han og andre deltakere blir testet for sine synske evner. Martin Nygaard er i programmet uerfaren med sine evner, og han blir selv overrasket over resultatene han viser.
Bikstok Røgsystem

Bikstok Røgsystem er den første danskspråklige dancehall-gruppen. Gruppen består av tre medlemmer, «Eaggerman» (Dwayne McFarlane), «Pharfar» (Søren Skov) og «Blæs B» (Lasse Bavngaard). De utga først i 2005 platen Over stok og sten, som fikk særdeles rosende anmeldelser.
«Blæs B» er også en del av den danske hiphop-gruppen Malk de Koijn, og Bikstok Røgsystems musikk har da også et kraftig hiphop-element.
Myzininae

Utseende

Små til ganske store (5-25 millimeter), oftest fargerike vepser. Det er stor forskjell i utseende mellom kjønnene. Mange er mer eller mindre svarte med gule flekker, men det er også noen som er lyst fargede. Noen få har metallisk glans. Hos noen slekter har begge kjønn vinger, hos andre bare hannene, som vanligvis er markert større enn hunnene.

Levevis

Disse artene er parasitoider som stort sett snylter på larver av biller (Coleoptera) i familien Scarabaeidae som har larver i jorden, treborende trebukker (Cerambycidae) eller skyggebiller (Tenebrionidae). Hunnen graver seg ned til byttet, lammer det med et stikk og legger et egg på det. Vepselarven utvikler seg så på den paralyserte larven. Hunnene har giftbrodd og de større artene kan gi smertefulle stikk.

Utbredelse

Gruppen er representert i alle verdensdeler, men disse vepsene er regnet som sjeldne.
Kjettingdrevet båt

Kjettingdrevet båt er bedre kjent under den tyske betegnelsen Kettenschleppschiff eller den engelske betegnelsen Chain boat eller chain tug om en båt med kjettingsdrift. Dette fartøyet trakk seg selv og sine prammer i slep langs elven eller kanalen ved å dra opp stålkjettingen fra bunnen med en maskindrevet vinsj og så slippe den nedover.  Denne unike fremdriftsmetoden eksisterte på den siste halvdelen av 1800-tallet og inn i det tjuende århundret på mange europeiske elver og kanaler, for det meste i Frankrike og Tyskland. Fordelen var at man kunne opprettholde trafikken ved å erstatte trekkdyrene med kjettingene med minimal endring på sårbare vannkanter, som måtte forsterkes ved bruk av skovlhjul- og propelldrift som forårsaket vannturbulens. En andre fordel var at dampfartøyet ikke kunne forsere sterk strøm i elven, men ved hjelp av kjettingen på elvebunnen kunne man dra seg motstrøms. 
Forskjellige elvefraktselskaper var operatører av båttyper med denne fremdriftsmetoden, på elver som Elben, Rhinen, Neckar, Main, Saale, Havel, Spree og Saône, samt andre elver i Belgia og Nederland. De kjettingdrevne båtene ble også brukt i USA og Russland. På begynnelsen på 1900-tallet ble de erstattet med dampfartøyer med større motorytelse på elver og kanaler. I Tyskland har man forskjellige betegnelser, Kettenschleppschiff, Kettenschlepper, Kettendampfer eller Kettenschiff og i Frankrike brukes toueur.
Austad

Austad er en tidligere selvstendig kommune i Vest-Agder fylke.  Idag er Austad betegnet som en bygd.

Historikk

Navnet Austad i Vest-Agder kommer sannsynligvis fra mannsnavnet Olvir eller Alf. På 1500-tallet ble Austad kalt "Ouwestad", men på 1328 finnes det et dokument som bruker "Aluestadum".  Austad var fra 1837 sammen med Å og Kvås en del av Lyngdal formannskapsdistrikt. Denne ordningen varte fram til 1909 da Austad ble egen kommune. Austad kommune bestod fram til 1963. Skomrak ytre tilhørte Austad, Skomrak indre tilhørte Lyngdal. I 1963 ble Austad og Kvås kommune en del av den nye storkommunen Lyngdal.
De eldre kommunale arkivkildene for kommunen finnes i dag hos Interkommunalt arkiv i Vest-Agder IKS (IKAVA). Dette inkluderer protokoller fra for eksempel kommunestyre, formannskap, fattigstyre, skolestyre og arkiver med blant annet personopplysninger i form av klientarkiver, skatteprotokoller og skoleprotokoller.
I Austad finner vi Austad kirke (Lyngdal)
Rumpler Tropfenwagen

Rumpler Tropfenwagen ("Rumpler dråpebil" på grunn av fasongen) var en bil utviklet av den østerrikske ingeniøren Edmund Rumpler.
Rumpler var født i Wien, og var kjent som flykonstruktør da han under Motormessen i Berlin i 1921 introduserte Tropfenwagen. Det var den første strømlinjeformede bilen - tidligere ute enn både amerikanske Chrysler Airflow og tsjekkiske Czech Tatra T77). Tropfenwagen hadde en luftmotstandskoeffsient på bare 0,28, et mål som har forundret senere bilkonstruktører;. Fiat Balilla fra samme periode, hadde til sammenligning 0,60.
Bilen hadde en 2 580 cm³ midtmontert toppventilert W6 motor med to rekker á tre sylindre på én veivaksel. bygd av Siemens & Halske  Motorytelsen var på 36 hestekrefter, og motoren var plassert like foran bakakslingen. Motor, transmisjon og differensial var montert som én enhet.

Utforming

Bilen kunne romme fire eller fem personer, alle  passasjerene satt mellom akslene for maksimum komfort, mens sjåføren var alene foran for maksimal sikt forover og til sidene. Med 1923-modellen ble to klappseter installert.
Bilen veide nesten 1 361 kg, men allikevel hadde Tropfenwagen en toppfart på 112 km/t. Denne prestasjonen påkalte Benz & Cie.'s sjefingeniør, Hans Nibels oppmerksomhet. Nibel konstruerte Tropfenwagen løpsbiler ved å benytte et praktisk talt uforandret Rumpler chassis. Dårlig salg og økende tap førte til at Benz ga opp projsjektet. Senere utgaver av Auto Unions løpsbiler lignet Benz Tropfenwagen, og ble bygget delvis av Rumplers ingeniører.
Portefølje (kunst)

En portefølje (fra fransk portefeuille, lommebok; engelsk portfolio) er en mappe med egne arbeider eller oppgaver. Portefølje refererer til den mappen man viser mulige oppdrags- eller arbeidsgivere i blant annet yrker som grafisk designer, fotograf, fotomodell, illustratør, arkitekt, kunstner og formgiver. Porteføljen inneholder utvalgte arbeider som tar sikte på å vise kunstnerens stil, ferdigheter, interesser og erfaring. Den inneholder gjerne foto, tegninger, malerier, renderinger eller lignende, avhengig av yrkesgruppe og situasjon.
Tradisjonelt har porteføljen vært presentert som bok eller hefte eller trykt og satt i en perm, gjerne med kunstnerens stilavtrykk på utformingen. Dette er vanlig også idag, for bruk på intervjuer og i spesielle sammenhenger, men digitale porteføljer er stadig mer populært. Disse sendes per e-post eller lastes opp på digitale publiseringsplattformer.
Dyscinetus mendax

Utseende

En middelsstor, glatt, blankt svart hornbille. De mangler horn eller knøler på hodet, kroppsformen er jevnt oval og de kan overflatisk minne om vannlevende biller som vannkalver eller vannkjær. Oversiden er glatt og nokså kraftig punktert, dekkvingene med fine punktrader, men også med punkter mellom radene. Antennene er korte og 10-leddete med en liten, tre-leddet kølle. På undersiden har de en del stive hår, oversiden er helt naken. Hannene har en forstørret indre klo på framføttene som er kløvet i spissen.

Levevis

Larvene lever trolig som nedbrytere i jorden, gjerne på fuktige steder som rismarker. De er regnet som mindre betydelige skadedyr, men rapporter om skade i hager forekommer. De voksne billene kan komme i store mengder til lys om natten.

Utbredelse

Arten er utbredt i Venezuela.
Länsväg 177

Länsväg 177 er en svensk vei som går mellom Åmotfors i Eda kommune og Vännacka i Årjäng kommune. Den er 35 kilometer lang og passerer også de mindre tettstedene Koppom og Flogned och Skarbol.
Veien fikk nummer 177 på 1990-tallet. Mellom 1962 og 1985 fulgte länsväg 172 denna strekningen, og en periode etter 1985 hadde ikke veien noen nummerskilting.
Veien krysser ingen jernbane, men går langs Värmlandsbanan i Åmotfors. Før 1989 krysset veien Dal-Västra Värmlands Järnväg, men da hadde den ikke nummer 177.
Georges Goyau

Liv og virke

Han var født i Orléans, rundt 111 km sørvest for Paris, hvor han gikk på skole før han flyttet over på Lycée Louis-le-Grand og deretter École Normale Supérieure, begge i Paris. Han ble deretter i 1892 foreleser ved Den franske skole i Roma, et institutt for historie, arkeologi, og samfunnsvitenskaper. Fra 1894 skrev han for Revue des deux Mondes, et månedsmagasin for kultur og litteratur. Han bidro med mange artikler om katolsk kirkehistorie, for eksempel: L’Allemagne religieuse : le protestantisme et le catholicisme («Det religiøse Tyskland: Protestantisme og katolisisme»), L’Église libre dans l’Europe libre («Den frie kirke i det frie Europa»), Les Origines religieuses du Canada («Det religiøse opprinnelse i Canada»), L’Effort catholique dans la France d’aujourd’hui («Den katolsk innsats i dagens Frankrike») og  Le Catholicisme, doctrine d’action («Katolisisme, doktrine i virksomhet»). I 1922 ble han valgt til medlem av Académie française, hvor han han hadde sete 11, og tjenestegjorde som sekretær for resten av livet. 
Han ble svigersønn til den franske president Félix Faure. Hans andre ekteskap var med den katolske forfatterinne Juliette Heuzey, som mintes ham i boken Dieu premier servi. Georges Goyau : sa vie et son œuvre i 1947.
Alex Sandro Santana de Oliveira

Karriere

Han har spilt for Vitória, Palmeiras, Internacional, Guarani, Cruzeiro, Kawasaki Frontale, Fluminense, Portuguesa, Fortaleza og Bahia.
Seiling under Middelhavslekene 1979

Seiling under Middelhavslekene 1979. Seiling var en av flere sporter under de åttende middelhavslekene som ble arrangert i Split i Jugoslavia i perioden 15. til 29. september 1979. Det var sjette gangen som seiling var med på programmet under Middelhavslekene. Det ble konkurrert i tre klasser og Frankrike ble beste nasjon med to gullmedaljer foran Spania med en.
Metaprogrammering

Metaprogrammering er å skrive dataprogrammer som har evnen til å behandle programmer som sine data. Det betyr at et program kan være utformet for å lese, vise, analysere eller transformere andre programmer og til og med endre seg selv mens det kjører. I noen tilfeller kan det redusere antall linjer med kode (dermed redusere utviklingstiden).
Språket som et metaprogram er skrevet i kalles et metaspråk. Språk for programmer som er manipulert kalles objektspråk. Når et programmeringsspråk selv har evnen til å være sitt eget metaspråk kalles dette refleksjon. Refleksjon er et kraftig verktøy i programmeringsspråk som legger til rette for metaprogrammering. I et språk hvor språket selv er en førsteklasses datatype (som i Lisp, Prolog, SNOBOL) er også veldig nyttig, dette er kjent som homoikonisitet. Generisk programmering benytter seg gjerne av en slags metaprogrammeringsfunksjonalitet i de språk som har støtte for det.
Protolyse

En protolyse er en kjemisk reaksjon der et proton (H⁺) avgis eller tas opp. Denne typen reaksjoner forbindes som oftest med syre-base-reaksjoner. Teorien ble beskrevet i 1923 av Johannes Brønsted og Martin Lowry.

Fullstendig protolyse

Ved en fullstendig protolyse vil tilnærmet alle molekylene som kan avgi H⁺-ioner, gjøre det. Et eksempel på en slik reaksjon kan være tilførsel av HCl (saltsyre) til vann.
HCl + H₂O → H₃O⁺ + Cl⁻
Her avgis et H⁺-ion fra saltsyren til vannet, og vi får i tillegg oppløste kloridioner (Cl⁻). Tilnærmet alle HCl-molekylene reagerer slik, og vi sier derfor at HCl er en syre som protolyserer fullstendig.
Andre syrer vil ikke protolysere fullstendig, og det vil i stedet opprettes en likevekt.

Autoprotolyse

Autoprotolyse (også kjent som egenprotolyse) er en prosess hvor det foregår en overføring av protoner mellom to identiske molekyler. Det ene molekylet opptrer da som en Brønsted-syre, og det andre som en Brønsted-base.
Persistent Uniform Resource Locator

PURL (Persistent Uniform Resource Locators) er en tilnærming til URN som er utviklet av Online Computer Library Center (OCLC). Problemet PURL adresserer er at de URL-er som brukes i nettbaserte dokumenter ikke er stabile eller varige.
Det er ikke uvanlig at URL-er forandrer seg. F.eks når en bedrift bytter publiseringsløsning, så har gjerne den nye publiseringsløsningen en annen måte å bygge opp URL-er på enn den gamle hadde, eller at dokumentet flyttes til et annet domene/annen plass i filsystemet etc. PURL er et forsøk på en løsning på dette problemet, ved å introdusere en virtuell URL, som fungerer som et mellomledd før den faktiske URL-en.
Bueskyting under Asialekene 2002

Bueskyting under Asialekene 2002. Bueskyting var en av sportene under de fjortende Asialekene som ble arrangert i Busan i Sør-Korea. Det var sjuende gangen som Bueskyting var med på programmet i Asialekene. Bueskytingturneringene ble avviklet mellom 6. til 10. oktober 2002. Det en individuell og en lagkonkurranse for menn og detsamme for damer. Det var 101 utøvere fra 19 nasjoner som deltok.
Newtons bevegelseslover

Gyldighetsområde

Lovene gir gode tilnærminger når man studerer makroskopiske objekter og moderate hastigheter, de gjelder ikke når man nærmer seg lysets hastighet eller når man studerer atomer eller subatomære partikler. I slike tilfeller brukes for eksempel relativitetsteorien og kvantemekanikken.
Starodub

Historie

Starodub har vært kjent siden 1000-tallet, da den var en del av Severia. Den ble brent ned til grunnen av mongolene på 1200-tallet. På 1300-tallet havnet byen under Storhertugdømmet Litauen, og senere under Polen-Litauen. Mellom 1503–1618 var Starodub en del av Storfyrstedømmet Moskva, og deretter under Polen igjen til 1648. Under Khmelnytskyj-oppstanden ble byen senter for Starodub kosakkregiment og hadde en stor grad av selvstyre mellom 1666 og 1686.
Starodub forble en del av det selvstyrte Kosakk-hetmanatet til 1781, da den ble en distriktsby. I 1796 ble Starodub innlemmet i Tsjernigov gubernija. I 1917–1918 var byen okkupert av tyske styrker. Sovjetisk autoritet ble gjenopprettet i november 1918.
I sovjetperioden var Starodub en del av Homel-provinsen (1919–1926), Brjansk-provinsen (1926–1929), Vestre oblast (1929–1938) og Orjol oblast (1938–1944). Byen ble igjen okkupert av tyske styrker mellom august 1941 og 22.september 1943. Starodub ble endelig en del av Brjansk oblast i 1944.

Severdigheter og fortidsminner

Som et betydelig senter for Kosakk-hetmanatet er Starodub det eneste stedet i Russland hvor man kan se autentiske eksempler på ukrainsk barokk. Kristi fødsels katedral, bygget i 1617 og restaurert etter en brann i 1677, er et typisk eksempel på kosakkbarokk. Åpenbaringskirken går tilbake til 1789, mens Nikolaikirken ble oppført i nyklassisk stil i 1802.
Christian Ruud

Sommer-OL

I Norge huskes Ruud best for tapet i 1. runde i OL i Barcelona i 1992, mot tyske Boris Becker. På dette tidspunktet hadde Becker fem Grand Slam-titler og var rangert som nummer 5 i verden, mens tenåringen Ruud var rangert som nummer 312. Likevel vant Becker først etter en nesten fem timer lang kamp der Ruud vant både førstesettet og tredjesettet, mens Beckers to første sett ble vunnet i tie-break. I påfølgende OL var Ruud rangert som nummer 66 i verden, og havnet i et tablå hvor han kunne kommet til finale mot Andre Agassi uten å møte en eneste spiller rangert som Topp 50 i verden på veien. Ruud tapte imidlertid selv for russeren Andrei Olhovskij i 3. runde. I OL i 2000 tapte Ruud i 1. runde mot svenske Andreas Vinciguerra.

Australian Open

Ruuds beste Grand Slam-prestasjon kom i Australian Open 1997, der han slo ut 13. seedede Jan Siemerink i 1. runde og Leander Paes, som hadde tatt OL-bronse året før, i 2. runde. Etter seier mot mer umeritterte Neville Godwin i 3. runde, ble det tap etter en femsetterskamp mot 3. seedede Goran Ivanisevic i 4. runde. I 1999 slo Ruud ut Alex Corretja i 2. runde, selv om spanjolen var turneringens høyest seedede spiller. Seieren betød at Ruud kunne komme til kvartfinalen uten å møte seedede spillere, men det ble tap allerede i neste runde mot hjemmespilleren Andrew Ilie. Ruud rangerer selv seieren mot Corretja som sin største, fulgt av de to andre gangene han slo spillere som var rangert blant de 10 beste i verden: Seieren mot Jevgenij Kafelnikov (da nr 4 i verden) i 2. runde i Monte Carlo-turneringen i 1997 og da han slo Goran Ivanisevic i en landskamp i 1994.

French Open

Ruud nådde 3. runde i French Open i både 1995 og 1999, og la opp som profesjonell tennisspiller etter tap i første runde i French Open 2001.

Wimbledon

På sine 10 år som profesjonell var aldri Ruud blant de 64 spillerne i 2. runde i Wimbledon, han røk ut i 1. runde både i 1995, 1996, 1997, 1999 og 2000.

US Open

Ruud kom til 2. runde i US Open i 1997 og 1999.
Dnjestr-demningen

Dnjestr-demningen, er en demning og et vannkraftverk i elva Dnestr i Ukraina. Kraftverket har en installert effekt på 2 268 MW. Anlegget ble påbegynt i 1983 og stod ferdig utbygd i 2008.
Anlegget må ikke forveksles med Dnestrovsk vannkraftverk, tidvis kalt Dnjestr vannkraftverk.
Tom Pillibi

Eurovision Song Contest

Den franske kringkasteren RTF valgte «Tom Pillibi» til å representere Frankrike i Eurovision Song Contest 1960, som dette året ble arrangert i London 29. mars. Sangen var den siste ut på scenen av 13 deltakere, og den anerkjente komponisten og dirigenten Franck Pourcel dirigerte det franske bidraget.
I avstemningen lå Storbritannia lenge i føringen, men etter hvert halte Frankrike innpå. Dette var første gang Norge deltok i konkurransen, og halve den norske juryen hadde «Tom Pillibi» som favoritt. Det samme hadde juryene i Monaco og Storbritannia, og til slutt vant sangen klart med 32 poeng – 7 poeng foran Storbritannia. Dette var Frankrikes andre seier i løpet av konkurransens første fem år.

Sangen

I likhet med vinneren året før var «Tom Pillibi» en lystig og lett låt i moderat up-tempo. Den kvinnelige sangeren forteller om sin elsker, Tom Pillibi. Han er en rik mann med to slott – ett i Skottland, og ett i Montenegro. Han har også to skip og mange kvinner som ønsker å være med ham. Sangeren innrømmer til slutt at Tom Pillibi har «én feil», og det er at han er «sånn en løgner». Ingenting av det hun tidligere har sagt om ham, er sant. Min likevel elsker hun ham fremdeles.

Suksess

Sangen ble populær også utenfor Frankrike, og Jacqueline Boyer spilte den inn i tysk og engelsk versjon. I tillegg ble sangen spilt inn av en rekke andre europeiske artister, blant dem britiske Julie Andrews, svenske Inger Berggren, spanske José Guardiola, norske Sølvi Wang, danske Katy Bødtger og nederlandske Willeke Alberti.
EM i turn for menn 1981

Det 14. europamesterskapet i turn for herrer ble arrangert i Roma i Italia i 1981.
James McClean

Klubbkarriere

McClean startet sin karriere hos amatørklubben Institute FC i 2007, hvor han fikk sin førstelagsdebut i kampen mot Glentoran FC. Han ba deretter om å bli frigitt av Institute for å flytte til større klubber.

Derry City

I desember 2008 signerte McClean under på en proffkontrakt med Derry City FC, og debuterte for klubben i en ligacupkamp august samme år. Han fikk sin seriedebut i League of Ireland Premier Division da han kom inn som innbytter for Kevin McHugh i kampen mot Cork City FC den 8. september 2008. Fra han debuterte og frem til sommeren 2011 spilte han totalt 73 seriekamper og scorte 18 mål for Derry City.

Sunderland

Den 9. august 2011 ble det klart at McClean hadde skrevet under på en treårskontrakt med Sunderland AFC på en overgangssum verdt £350 000 pund. Sunderlands manager Steve Bruce kommenterte etter overgangen at signeringen av McClean var rettet mot fremtiden og at han hadde kvaliteter som «en god venstrefot, er aggressiv og sulten etter suksess». McClean fikk aldri debutere under ledelse av Steve Bruce, men etter at Martin O'Neill tok over managerrollen fikk han sin førstelagsdebut i seriekampen mot Blackburn Rovers FC den 11. desember 2011 (2–1), hvor han kom innpå som innbytter for Jack Colback i andre omgang.
Han scorte sitt første seriemål for Sunderland i en seriekamp mot Wigan Athletic FC den 3. januar 2012 (4–1). Etter å ha spilt 23 seriekamper og notert seg for fem seriemål i sin første sesong for klubben ble han kåret til årets yngre spiller i klubben av Sunderland-fansen.

Wigan Athletic

McClean meldte overgang fra Sunderland til Wigan Athletic FC den 8. august 2013, hvor han skrev under på en treårskontrakt. Hans første mål for Wigan kom under fjerde runde av FA-cupen mot Crystal Palace FC den 26. januar 2014.

Internasjonal karriere

McClean var opprinnelig en den av den nordirske U21-troppen og fikk syv kamper for dem i perioden 2009 til 2010. Den 26. juli ble han kalt opp i landslagstroppen til Nord-Irland som skulle spille en kamp mot Færøyene i august, men valgte å forlate troppen da han fortsatt hadde mulighet til å spille seg inn i den irske landslagstroppen.
McClean fikk sin landslagsdebut for det irske herrelandslaget i en vennskapskamp mot Tsjekkia den 29. februar 2012 (1–1), hvor han kom innpå som innbytter for Aiden McGeady. Han ble deretter tatt ut i EM-troppen i Polen og Ukraina av landslagstrener Giovanni Trapattoni, hvor Irland ble trukket i gruppe C sammen med Spania, Italia og Kroatia. Etter uttaket ble McClean angivelig truet på livet av nordirske fotballfans som følge av at han valgte å representere Irland fremfor Nord-Irland.
Han ble tatt ut i Irlands EM-tropp til EM i Frankrike 2016.
Ekeby (Södermanland)

Ekeby er et tettsted i Södertälje kommune i Stockholms län i landskapet Södermanland i Sverige. I 2010 hadde tettstedet 1 018 innbyggere.